[Foto’s] Vier sterf in Middellande-botsingDie motor se wrak. Foto: ER24 Vier mense is dood en twee beseer toe ŉ bakkie en ŉ motor Sondag in KwaZulu-Natal se Middellande gebots het. Volgens Werner Vermaak, woordvoerder van ER24, het die botsing omstreeks 12:30 op die R617 buite Boston plaasgevind. “Die oorsaak van die botsing is nog nie bekend nie en word deur owerhede ondersoek. Met paramedici se aankoms op die toneel is die motor en die bakkie se wrakke in die pad aangetref,” het Vermaak gesê. Drie mense in die motor was reeds dood. “ŉ Man is ernstig beseer en kon maklik uit die wrak gehaal word. Sy toestand het egter vinnig verswak en ten spyte van verskeie pogings om sy lewe te red, het hy aan sy beserings beswyk.” Die ander drie oorledenes se liggame moes uit die wrak gesny word. Twee mense wat in die bakkie gery het, het geringe tot matige beserings opgedoen. Hulle is op die toneel behandel en na die Northdale-hospitaal geneem.